Il-Ministru għal Għawdex Clint Camilleri ħabbar li hekk kif ix-xogħol fi Pjazza San Franġisk wasal fi tmiemu, fi ftit żmien ieħor se jibda l-proġett ta' riġenerazzjoni ta' Pjazza Santa Margerita f'Ta' Sannat. Il-Ministru Clint Camilleri qal li dan il-proġett tal-Pjazza ta' Sannat, li fiha madwar 4,000 metru kwadru, ser ikun jikkonsisti f'pavimentar ġdid u fl-introduzzjoni ta' storm water culverts, fi bdil tas-servizzi tal-ilma, tad-dawl u tad-drenaġġ. Spjega li, b'dan il-proġett il-Ministeru ser ikun qed ikompli jinvesti f'infrastruttura ġdida u moderna sabiex din il-pjazza toffri spazji miftuħa għan-nies tal-lokal u lit-turisti li jżuruha. Żied jgħid li f'din il-pjazza ser jiżdiedu ż-żoni pedonali sabiex ikunu jistgħu jitgawdew mill-pubbliku. Is-Sindku ta' Sannat Philip Vella qal li bħala kunsill ilhom jikkonsultaw mar-residenti u mal-istakeholder dwar dan il-proġett biex waslu għal dak li jaħsbu li hu l-aħjar għas-Sannatin. Il-pavimentar fi Pjazza Santa Margerita se jkun jikkonsisti fi travertine aħmar (bankina ta' madwar iz-zuntier) travertine nocce (bankina ta' fejn joqogħdu r-residenti), porfido redish/blue grey and green u lava slabs. Se jsiru wkoll dwal ġodda li jinkludu Triq Sannat u salib it-toroq fi Triq Sannat u fil-pjazza.